Author: Lehocká Daniela
Last saved by: Chudá Viera

Správa zo zahraničnej pracovnej cesty

1.	Účastníci ZPC:

Titul, meno a priezvisko: | Daniela Lehocká
Pracovisko: | Ministerstvo školstva, vedy, výskumu a športu SR, Stromová 1, 813 30 Bratislava
Pracovné zaradenie: | hlavný štátny radca
Znalosť jazykov: | Aj, Šj, Fj
2.	Zahraničná pracovná cesta:
Štát: | Taliansko
Mesto: | Rím
Vykonaná v dňoch: | 26. – 29. 9. 2014
Prijímajúca organizácia: | eTwinning Unit
Účel cesty: | výročná konferencia zameraná na prepojenie cieľov a výsledkov programu Erasmus+ a európskej siete eTwinning
Spôsob financovania: | cestovné náklady, náklady na ubytovanie a časť nákladov na stravu hradí pozývajúca strana, ostatné náklady hradí MŠVVaŠ SR
3.	Rámcový program pobytu:

26. 11. 2014 | Prílet z Viedne do Ríma, ubytovanie, rokovanie so zástupcami národnej podpornej služby siete eTwinning;

27. 11. 2014
 28. 11. 2014
 29. 11. 2014

Účasť na výročnej konferencii; 
Účasť na výročnej konferencii;
Dopoludnia účasť na konferencii, popoludní odlet z Ríma do Viedne, večer príchod do Bratislavy.

4.	Stručný priebeh rokovaní  

Sieť eTwinning je v súčasnosti IT platformou v rámci programu Erasmus+, kľúčovej akcie KA2 zameranej na tvorbu strategických partnerstiev. V prípade siete eTwinning ide o partnerstvá medzi školami od materských až po stredné školy. Uvedené výročné otvoril štátny tajomník Ministerstva školstva Talianska p. Davide Faraone, pričom vo svojom príhovore vyzdvihol potrebu vzdelávania v oblasti IKT. Podujatie bolo zamerané predovšetkým na prezentáciu doterajších výsledkov siete a možnosť prepájania týchto výsledkov a skúseností s programom Erasmus+, ktorý sa začal implementovať v roku 2014. Rozvíjať vzdelávanie aj prostredníctvom aktívneho využívania informačných a komunikačných technológií vyplýva z potreby získavania digitálnych kompetencií, ktoré sú jednými z ôsmich kľúčových kompetencií uvedených v Odporúčaní EÚ o kľúčových kompetenciách pre celoživotné vzdelávanie. 

 Zástupca Európskej komisie p. Antonio Silva Mendes ocenil možnosti prepájania škôl, ktoré virtuálna mobilita umožňuje. eTwinning sa tak stáva významným nástrojom nadväzovania partnerstiev škôl, ktoré môžu prerásť/prerastajú do projektov partnerstiev škôl. Bolo tomu tak v čase realizácie podprogramu Comenius v rámci programu celoživotného vzdelávania a pokračuje to aj v rámci programu Erasmus+. Dôležitá je však aj následná valorizácia rôznych iniciatív/aspektov, ktorá by sa mala odraziť v živote školy. Program Erasmus+ v súčasnosti bude klásť dôraz najmä na prepájanie škôl s podnikmi.

Marc Durando z organizácie European Schoolnet, spoluorganizátora tohto podujatia, objasnil, že v súčasnosti už prebieha tretia fáza projektu eTwinning. Dal do pomeru vzdelávanie a zamestnateľnosť, keď 1 z 5 mladých ľudí je v Európe nezamestnaných, pričom na trhu práce je neobsadených 50 000 pracovných miest v oblasti IKT. Je potrebné výrazne pokračovať aj vo vzdelávaní učiteľov (budovanie kapacít a ponuky), na čo najlepšie slúžia kurzy/vzdelávacie programy ďalšieho vzdelávania. Je potrebné reflektovať vzdelávacie potreby učiteľov aj z hľadiska ich starnutia a prispôsobovať tomu ponuku vzdelávania. Z hľadiska škôl ešte stále vyvstáva otázka nedostatku IKT infraštruktúry, pričom žiaci často ovládajú informačné technológie na vyššej úrovni ako ich učitelia. eTwinning je výborným nástrojom, ktorý na tomto poli spája učiteľov a žiakov a vzájomnou kooperáciou napomáha samotnému rozvoju školy, aj zručností učiteľov. eTwinning chápe ako laboratórium inovácií. Zo štatistického hľadiska doteraz sa do eTwinningu v oprávnených krajinách zapojilo 131 000 škôl zo 40 krajín, 280 000 učiteľov a bolo vytvorených 37 500 projektov. Medzi hlavné úspechy možno zaradiť rozvoj odborných aktivít/možností pre učiteľov, vytváranie riadiacich štruktúr, podporu spolupráce medzi učiteľmi a otvorenie sa tretím krajinám (eTwinning+). V súčasnosti prebieha v mnohých vzdelávacích systémoch transformácia vzdelávacích prístupov, prehodnocuje sa úloha učiteľov, svoje úlohy zohrávajú rôzne sociálne platformy a otvorené zdroje vzdelávania. Objavuje sa aspekt tzv. „cloud computing“. Pri analýze doterajších výsledkov sformuloval European Schoolnet niekoľko odporúčaní, medzi iným: prispôsobenie legislatívy podpore nových metód, posilnenie politiky založenej na dôkazoch na podporu inovatívnych postupov, podporovanie učiteľov na uplatňovanie nových metodických postupov v školskej praxi. Medzi hlavné výzvy, ktorým eTwinning čelí, možno zaradiť zapájanie celej školy do (aj nepriamej) realizácie projektov, uplatňovanie výsledkov v rôznych predmetoch, aktívne zapájanie projektov do vzdelávacieho systému. 

Lord David Puttnam sa vo svojom ústrednom prejave zaoberal otázkou „pružného“ vzdelávania, a to najmä či dokážu jednotlivé vzdelávacie systémy reagovať na tri hlavné svetové zmeny – zmenu digitálnu, ekonomickú a ekologickú. Za ústrednú myšlienku považuje zásadu „učením sa učím“. Reforma vo vzdelávaní je v podstate nevyhnutná, pričom dôraz treba klásť na tvorivosť a inovácie, k čomu informačné a komunikačné technológie výrazne napomáhajú. 

Počas konania podujatia som sa zúčastnila na štyroch workshopoch. Prvý workshop bol zameraný na úspešné príbehy eTwinning Plus. eTwinning Plus je aktivita orientovaná na tretie krajiny, pričom tento workshop bol prvou príležitosťou pre tretie krajiny prezentovať svoju prácu v rámci siete eTwinning. Do aktivity eTwinning Plus je zapojených 6 krajín – predovšetkým krajiny východného partnerstva – Arménsko, Azerbajdžan, Gruzínsko, Ukrajina, Moldavsko a Tunisko. Tieto krajiny sa nemôžu sieťovať medzi sebou, ale len s krajinami eTwinning. Aktivita eTwinning začala v roku 2013 a už v prvý mesiac (na začiatku 1. fázy) sa do nej zapojilo 450 eTwinning učiteľov a 200 škôl. Koncom prvej fázy to už bolo 414 škôl a 1207 učiteľov. V rámci tohto workshopu boli prezentované 3 projekty a na prezentujúcich učiteľoch bolo zjavné ich silné zaangažovanie to tohto typu európskych projektov spolupráce, keďže ich možnosti sú v rámci programu Erasmus+ obmedzené. Projekt z Ukrajiny bol ocenený aj v eTwinningových krajinách a zaoberal sa popularizáciou zdravého životného štýlu tínedžerov (protifajčiarska kampaň). Projekt z Arménska pracoval s témou inklúzie a integrácie zdravotne postihnutých žiakov, keďže v Arménsku nie je zvyčajná integrácia týchto detí do bežnej školy. V tomto projekte bola prezentovaná aj silná využiteľnosť IKT pri vzdelávaní takéhoto typu žiakov/študentov. Išlo o prenesený projekt z Veľkej Británie, avšak v arménskych podmienkach bol inovatívny. Projekt z Moldavska bol orientovaný na žiakov strednej školy a prezentovala ho učiteľka chémie. Orientoval bol technicky na tematiku merania obvodov a vzdialeností Zeme. Zaujímavosťou bolo, že projekt riešila učiteľka odborného predmetu so svojimi žiakmi bez pomoci učiteľa jazyka. Druhý workshop prezentoval ocenené projekty, na ktorých sa podieľali stredné školy (učitelia aj žiaci) eTwinningových krajín. Boli podrobne prezentované dva projekty. Projekt Českej republiky sa zameriaval na oblasť histórie (2. svetovej vojny). Každá krajina zapojená do projektu (CZ, GR, FR) spracovala tému svojim spôsobom. Projekt bol súčasťou European Week a významné na ňom bolo, že sa priamo do jeho realizácie zapájal väčší počet žiakov (od 15 vyššie). Ďalší prezentovaný taliansky projekt (IT, BE, MT) bol zameraný na ochranu zdravia a zdravý životný štýl. Všetky výstupy projektu boli integrované do školského kurikula. Bola vytvorená platforma na prezentovanie výsledkov projektu pre žiakov. Tretí workshop sa orientoval na tematiku rámca na zlepšenie digitálnych kompetencií žiakov/ študentov. V rámci tohto rámca existuje 21 kompetencií, ktorých cieľom je, aby boli žiaci, ale aj ich učitelia, digitálne spôsobilí a vedeli aktívne používať rôzne nástroje IKT. Cieľom je najmä kritické používanie IKT pre rozvoj zamestnanosti, vlastný rozvoj osobnosti a celoživotné vzdelávanie. Prečo je potrebné mať na európskej úrovni takýto rámec? Na národnej úrovni existuje veľa iniciatív, ktorým je potrebné dať isté mantinely, je potrebné stanoviť vedecký základ toho, ktoré z kompetencií by mali byť súčasťou každodenných digitálnych kompetencií občana. Rámec digitálnych kompetencií sa týka poskytovania informácií, komunikácie, tvorby obsahu, bezpečnosti a riešenia problémov. Práve týchto 5 základných oblastí je podrobnejšie rozdelených do vyššie uvedených 21 kompetencií. 

Štvrtý workshop bol zameraný na prepojenie programu Erasmus+ a siete eTwinning ako jeho súčasti. Hoci eTwinning patrí medzi aktivity v rámci KA1 programu Erasmus+ má trochu osobitné zameranie a ponúka už vybudovanú infraštrukúru. eTwinning má spoločné záujmy s akciou KA1, ktorá je zameraná na podporu mobilitných projektov, v prípade eTwinningu najmä pedagogických zamestnancov škôl. Súčasťou workshopu boli technické informácie o možnostiach a mechanizme podávania prihlášok v rámci príslušnej výzvy KA1 a KA2 programu Erasmus+. Na workshope bolo objasnené, do akého typu sa projektov školy môžu zapájať (bilaterálne, multilaterálne – na národnej aj regionálnej úrovni), pričom finančná podpora na ne je rozdelená do niekoľkých kategórií nákladov. Prihlášky sa podávajú len elektronicky na základe jedinečného čísla inštitúcie a hodnotené sú nezávislými expertmi. Dôležitou súčasťou je európska pridaná hodnota projektov. V projektoch v rámci KA2 sa na mobilite môžu zúčastňovať aj žiaci – ako súčasť projektu. eTwinning je ideálnom možnosťou na prípravu zložitejších/obťažnejších projektov podávaných v rámci Erasmus+. zároveň eTwinningový projekt môže byť aj pokračovaním projektu Erasmus+ – princíp subsidiarity. Súčasťou tohto workshopu bola aj prezentácia rakúskeho projektu (AT, SE, PT, ES, PL, UK) zameraného na tému prisťahovalectva. Tým, že v programe Erasmus+ už nie je možné využívať aktivitu prípravné návštevy, sa môže eTwinning stať ideálnym prostriedkom, resp. východiskom na prípravu projektov v programe Erasmus+. 

V rámci panelovej diskusie prezentujúci uviedli, že úloha učiteľa sa zmenila z odovzdávateľa vedomostí na mentora, usmerňovateľa. Otázkou zostáva, ako môžu dnešní učitelia pomôcť deťom – žiakom a študentom pripraviť sa na požiadavky budúcnosti, keďže informácií je dostatok a sú pomerne ľahko získateľné. Dôležité bude najmä spolupracovať na efektívnom riešení problémov, ktorým budú žiaci čeliť. Digitálna kompetencia zahŕňa predovšetkým spoľahlivé a kritické používanie IKT na vzdelávanie, zamestnateľnosť, vlastný rozvoj jednotlivca a aktívnu účasť v spoločnosti. Digitálna kompetencia, tak ako každá kompetencia, pozostáva, resp. je tvorená vedomosťami, zručnosťami a postojmi, ktoré sa v istých oblastiach prelínajú a vytvárajú kompaktný celok. V tomto prípade možno eTwinning chápať ako istý typ metodológie. 
  
5.	Odporúčané závery:

1.	Využiť získané informácie pri realizácii programu Erasmus+ na národnej úrovni.   
T: priebežne 
Z: SMSEZ 

2.	Informovať Národnú agentúru Erasmus+ pre vzdelávanie a odbornú prípravu o uvedenom podujatí. 
T: ihneď
Z: SMSEZ

3.	Pokračovať v spolupráci Národnej agentúry Erasmus+ pre vzdelávanie a odbornú prípravu s Národnou podpornou službou eTwinning pri ich vzájomnej aktívnej účasti na informačných aktivitách (rovnaká cieľová skupina v školskom vzdelávaní – MŠ, ZŠ, SŠ)
T: priebežne
Z: NA Erasmus+ pre vzdelávanie a odbornú prípravu a NSS

6.  Prehľad prinesenej dokumentácie

Dokumentácia z výročného podujatia je uložená na OEV MŠVVaŠ SR.

7.   Prínos ZPC
 
Účasť na podujatí bola príležitosťou na získanie informácií z praxe o možnostiach čo najlepšieho využívania výsledkov projektov európskej spolupráce prostredníctvom aktívneho zapájania škôl do projektov eTwinning a Erasmus+. Diskusia vo workshopoch sa zameriavala aj na aspekt aktívnej účasti škôl v projektoch európskej spolupráce. Podujatie umožnilo prediskutovať doterajšie skúsenosti z aktuálneho programu Erasmus+ a siete eTwinning priamo s realizátormi zo školskej praxe. eTwinning, ktorý je teraz súčasťou programu Erasmus+, v súčasnosti posilňuje svoje väzby s inými aktivitami zameranými na mobilitu v rámci programu Erasmus+ a je jednou z najdôležitejších platforiem podpory IT spolupráce medzi školami v Európe. Cieľom podujatia preto bola aj výmena skúseností v tejto oblasti.

Podujatie tiež umožnilo prediskutovať skúsenosti z realizácie projektov v rámci siete eTwinning, ako aj z programu EÚ Erasmus+, resp. predchádzajúceho Programu celoživotného vzdelávania priamo s realizátormi z praxe (najmä škôl). Tiež bolo platformou na prediskutovanie možností, ktoré eTwinning a program Erasmus+ pre školy v súčasnosti prináša a ako môže prispievať k tvorbe stratégie medzinárodného rozvoja školy. Získané informácie budú využité pri realizácii programu Erasmus+ na národnej úrovni, resp. v práci internej pracovnej skupiny Erasmus+. Okrem toho podujatie umožnilo aj oboznámiť sa s vybranými projektmi eTwinning, ktoré možno považovať za príklady dobrej praxe.

8.  Spôsob zverejnenia výsledkov

Správa zo ZPC bola zaslaná sekcii medzinárodnej spolupráce a európskych záležitostí MŠVVaŠ SR, ktorá ju zverejní na internetových stránkach MŠVVaŠ SR. Súhlasím so zverejnením správy na internete.

Dátum: 12. 12. 2014

Správu vypracovala:     Daniela Lehocká

Správu schválili:

Ivar Štaffa, generálny riaditeľ sekcie medzinárodnej spolupráce a európskych záležitostí 

Marek Moška, zastupujúci riaditeľ odboru európskych vzťahov